Politiet bekrefter at det var en bombe

Statministeren er i sikkerhet

- Flere døde og skadde

Politiet: - Kom dere unna. Dette er et usikret området

KRIGSOMRÅDE: Området utenfor Regjeringskvartalet ser ut som et krigsområdet etter en kraftig eksplosjon fredag ettermiddag. Foto: KYRRE LIEN / VG

Regjeringskvartalet ser ut som en krigssone etter kraftig bombeeksplosjon

(VG Nett) Området rundt regjeringskvartalet og Akersgata ser ut som en krigssone, etter at det gikk en kraftig bombeeksplosjon fredag ettermiddag.

Ole N. Olsen

Sissel Kruse Larsen

Eva-Therese Loo Grøttum

Geir Arne Kippernes

Rune Thomas Ege

Oppdatert 26. september 2011

Artikkelen er over ni år gammel



En voldsomt eksplosjon rammet ved 15.20-tiden i dag Regjeringskvartalet midt i Oslo sentrum, og lå store deler av Regjeringskvartalet i grus.

Flere personer skal ifølge politiet være drept og skadet i den voldsomme eksplosjonen, men hvor mange som er døde er fortsatt uklart. Politiet bekreftet ved 17.00-tiden at det var en bombe som forårsaket eksplosjonen.







SE FLERE BILDER FRA OMRÅDET HER!

- Store deler av Oslo sentrum er evakuert, og politiet oppfordrer publikum til ikke å oppholde seg i Oslo sentrum. Politiet ber også om at pulbikum begrenser bruken av mobiltelefon, skriver politiet i en pressemelding.

Krigssone

Store deler av regjeringskvartalet ser ut som en krigssone. Det ligger fortsatt skadde i området, og folk fraktes vekk av redningsmannskapene. Umiddelbart etter eksplosjonen kunne man se en livløs person hengende ut av et vindu. Menn og kvinner dekket av blod tok seg ut av de rammede bygningene.

Utenfor Finansdepartementet satt flere personer fullstendig tildekket i blod. Minst ett lik lå tildekket av et blodig teppe.

Flere av de skadde som ble kjørt bort av ambulanser hadde tilsynelatende svært alvorlige skader.

- Smadret

Det velter fortsatt røyk ut av bygningene på stedet.

Bygningen som huser blant annet statsministerens kontor er påført store skader.

Hele Regjeringskvartalet er knust - hele bygningen er smadret fra topp til bunn.

VG Netts journalist Jarle Brenna var på jobb i Oslo tinghus da eksplosjonen gikk av.

(Saken fortsetter under bildet)

KRIGSOMRÅDE: Området utenfor Regjeringskvartalet og Akersgata ser ut som et krigsområde etter en kraftig eksplosjon fredag ettermiddag. Foto: KYRRE LIEN / VG

- Da jeg kom rundt hjørnet inn i Akersgata ved VG-huset lå en mengde skadde personer på fortauet. Det var ingen ambulanser eller politi på stedet ennå. En mengde sjokkerte mennesker gikk rundt og hadde vanskelig å forstå hva som hadde skjedd, forteller VG Netts journalist.

På bakkenivå kan man se tvers igjennom bygningen som huser blant kontoret til jens Stoltenberg. Ved Stortorvet er det knust ruter i Glassmagasinet. I hele Grensen ligger det glassbiter og det ryker kraftig fra høyblokken, hvor statsministerens kontor ligger.

- Statsministeren i sikkerhet

Det er foreløpig uklart hva som har forårsaket eksplosjonen.

VG-bygget i Akersgata og mange andre nærliggende bygniger ble evakuert etter eksplosjonen.

Statsminister Jens Stoltenberg skal være i sikkerhet.

- Det eneste jeg kan si er at statsministeren er i sikkerhet, sier politisk rådgiver Sindre Fossum Beyer til VG Nett.

Alle vinduene i nærliggende bygninger er blåst ut og det er støv, røyk og murpuss i luften. Det går folk i området med blod og kuttskdaer. Barn skriker og mange har panikk.

Uklar årsak

Folk forsøker å få tak i telefoner for å få tak i sine kjære, mens det strømmer til med flere brannbiler og ambulanser.

Politiet jager nå folk ut av Akersgata og vekk fra Regjeringskvartalet og de områdene som er hardest rammet.

En politimann som jaget folkemassene ut fra Akersgata sier til VG nett:

- Vi vet ikke hva som skjer ennå så bare kom dere unna mot Karl Johan eller Grensen.

I Nærings- og Handelsdepartementet er samtlige vinduer blåst ut.

- Hele kvartalet ristet

Et øyenvitne forteller til VG Nett at han hørte en ekstrem eksplosjon.

(Saken fortsetter under bildet)

SMADRET: Hele bygningen som blant annet huser kontoret til Jens Stoltenberg er smadret av eksplosjonen. Foto: OLE N. OLSEN

- Det var som hele kvartalet ristet. Så løp jeg ned for å se hva som hadde skjedd og det var knuste vinduer overalt, sier øyenvitnet til VG Nett.

Fra lang avstand var det synlig en røyksøyle opp fra Oslo sentrum.

Akuttmedisinsk kommunikasjonssentral (AMK) ved Ullevål sykehus har foreløpig ingen oversikt over skadeomfanget.

- Situasjonen er for øyeblikket svært uoversiktlig, er alt vaktleder rekker å si før han avslutter samtalen for å prioritere redningsarbeidet.

Alt personell er på stedet

- Det har vært en kraftig eksplosjon i Regjeringskvartalet. Politiet fikk melding om dette klokken 15.26 i ettermiddag.

Alt redningspersonell er på stedet og politiet prøver å få oversikt over situasjonen, sier pressesjef Unni Grøndal i Oslo politidistrikt i en pressemelding.

Politidistriktets stab er kalt inn.

Vaktleder ved Oslo brann- og redningssentral har følgende korte, hektiske kommentar:

- Det eneste vi vet er at det har vært en svær eksplosjon i Oslo sentrum. Det er et stor skadeomfang, og vi har alle tilgjengelige ressurser fra hele etaten ute.

Militærpoliti i gatene

Utenfor regjeringskvartalet hjalp militærpoliti og vektere fra flere ulike vekterselskap til med å evakuere skadde og få bort nysgjerrige og sjokkerte tilskuere fra området. Foreløpig er verken Sivilforsvaret eller Det norske forsvaret formelt spurt om å bistå.

- Dette er i utgangspunktet en politisak, men vi kan bli involvert på et senere tidspunkt, sier pressevakt Dag Aamoth i Forsvaret.

- Vi er på dette tidspunkt ikke involvert i forbindelse med arbeidet etter eksplosjonen, får VG Nett opplyst hos Sivilforsvaret.

VG Nett kommer tilbake med mer.

Publisert: 22.07.11 kl. 15:34 Oppdatert: 26.09.11 kl. 09:26